‏כ"ח תמוז, תש"ף

‏20 יולי 2020

לכבוד

הממשלה וועדת הכספים של הכנסת

המשק הישראלי, יחד עם העולם כולו, נמצא בטלטלה שכמוה לא הכרנו עשרות שנים. המשבר הבריאותי שפרץ עם התפשטות נגיף הקורונה הפך במהירות למשבר כלכלי עמוק ביותר, והצריך צעדי מדיניות חסרי תקדים של קובעי המדיניות הכלכלית, המוניטרית והפיסקלית, בארץ ובעולם.

הוועדה המוניטרית של בנק ישראל עוקבת באופן שוטף והדוק אחר ההתפתחויות הכלכליות במשק. במהלך חודש פברואר, עת היה ברור שהנגיף מתפשט למדינות רבות, החלה הוועדה לדון בצעדי מדיניות נדרשים למול תרחישים אפשריים, ותקשרה לציבור את נכונותה להפעיל כל כלי מדיניות שיידרשו במידה שהנגיף יתפשט בישראל, וככל שהמגבלות שיוטלו על הציבור יפגעו בפעילות הכלכלית.

קצב ההתרחשויות היה כידוע מהיר ביותר. במהלך חודש מרץ, עת התפשטות התחלואה בארץ ובעולם הביאה לכך שהמצב הכלכלי החמיר והשווקים הפיננסיים נכנסו לטלטלה, הוועדה קיימה סדרת דיוני חירום, ולאחריהם בנק ישראל הפעיל כלים חסרי תקדים בישראל כדי להחזיר את השווקים הפיננסיים לפעולה תקינה, וכדי להקל ככל האפשר את תנאי האשראי עבור משקי הבית, העסקים והממשלה. הבנק סיפק נזילות בשקלים באמצעות עסקאות ריפו, וקשר עסקאות החלף כדי לספק למערכת הפיננסית נזילות דולרית. בהמשך הבנק השיק תוכנית לרכישת אג"ח ממשלתיות בהיקף של 50 מיליארד ש"ח.

בתחילת אפריל, למרות שהריבית המוניטרית הייתה ממילא נמוכה מאוד בשנים האחרונות כך שכבר בתחילת המשבר המשק נהנה ממדיניות מוניטרית מרחיבה, החליטה הוועדה להפחית את הריבית ב-0.15 נקודות אחוז ל-0.1 אחוזים, כך שהיא שבה אל רמתה הנמוכה אי פעם. בנוסף הוועדה השיקה תוכנית חדשה, שמטרתה הייתה לתמרץ את הבנקים להגדיל את היצע האשראי לעסקים קטנים וזעירים. בתחילת יולי, לנוכח ההחרפה המתחדשת במצב הבריאותי והחשש מהתדרדרות נוספת במצב הכלכלי, החליטה הוועדה להפעיל כלי מדיניות נוסף חסר תקדים בישראל, ולהתחיל לרכוש אג"ח תאגידיות בשוק המשני בהיקף של 15 מיליארד ש"ח. כמו כן החליטה הוועדה לחדש את התוכנית להגדלת היצע האשראי לעסקים קטנים וזעירים, ולייצר תשתית להגדלת מגוון הנכסים שהבנקים יוכלו להעמיד כבטוחה כנגד תוכנית זו. בנוסף, לאורך מרבית התקופה, פעל בנק ישראל גם בשוק המט"ח.

דוח זה מפרט את ההתפתחויות, את הנתונים ואת המידע שעמדו בפני הוועדה המוניטרית בכל עת, ואת ההחלטות שקיבלה הוועדה כדי לסייע למשק ולציבור לצלוח את משבר הקורונה תוך פגיעה מינימלית ככל האפשר. אנו מבקשים להדגיש, שבכל אחד מצעדי המדיניות שעליהם החלטנו, עמד לנגד עינינו הצורך לשרת את אזרחי ישראל, ולהעניק את מירב התמיכה שהמדיניות המוניטרית יכולה לתת בעת משבר כה עמוק – בין אם כדי להבטיח את פעולתם התקינה של השווקים הפיננסיים ובין אם כדי להקל על תנאי האשראי ולתמוך בהתאוששות הביקושים במשק. התפיסה שהובילה, ושממשיכה להוביל אותנו, היא שבמשבר מסוג זה, מוטב שהוועדה תנקוט יותר צעדים, ושהם יהיו יותר משמעותיים – גם אם בדיעבד הם יסתברו ככאלה שלא היו נדרשים, מאשר שהוועדה תנקוט צעדים מתונים, שבדיעבד יסתבר שהם לא היו מספקים, וכך הפגיעה במשק כתוצאה מהמשבר תהיה ארוכה וקשה יותר. בנק ישראל ימשיך לנקוט כל כלי מוניטרי שחברי הוועדה ימצאו לנכון שהוא נדרש ומתאים למשק הישראלי בתקופה מורכבת זו.

בברכה,

הוועדה המונטרית

בנק ישראל

פרופ' אמיר ירון – נגיד הבנק

מר אנדרו אביר – המשנה לנגיד הבנק

פרופ' ראובן גרונאו – נציג הציבור בוועדה המוניטרית

פרופ' צבי הרקוביץ – נציג הציבור בוועדה המוניטרית

פרופ' משה חזן – נציג הציבור בוועדה המוניטרית

פרופ' מישל סטרבצ'ינסקי – מנהל חטיבת המחקר